Undis mieçs
di comunicazion (Radiofusión, Valminor.info, Novas da Galiza, Praza
Pública, Galicia Confidencial, Sermos Galiza, Certo, Que Pasa na
Costa, O compás da Costa, Tempos Novos e Nova Peneira) a àn metude
sù la Associazion dai media par galizian che e je stade presentade
in maniere uficiâl ai 16 di Mai a Sant Jacum di Galizie (Santiago de
Compostela). I obietîfs principâi de gnove realtât a son chei di
infuartî la presince dal galizian in dute la societât e massime
intai mieçs di comunicazion, e di cjatâ fûr gnovis stradis di
finanziament che a permetin di fâ gjornalisim par galizian in
maniere dignitose. Une des primis azions in program e je chê di
vierzi canâi di dialic cu lis aministrazions publichis, cui partîts
e cu lis organizazions professionâls par svilupâ une gnove leç su
la comunicazion istituzionâl che e tegni cont de pluralitât
linguistiche e dai media che le rapresentin. Intant de presentazion,
i fondadôrs de associazion a àn ricuardât che “O vin une lenghe
proprie, une culture che nus insiore, nus diferenzie e nus globalize,
une popolazion che e ame la sô tiere e une comunitât che nus ten
ducj adun; par chest no si pues fâ di mancul di mieçs di
comunicazion par galizian e al è sante scugne che i politics ju
rispietin e lis istituzions ju judin”.
Font:
Galicia Confidencial, 16/05/13
fur_Latn glg_Latn glg_Latn glg_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn glg_Latn